Даследчыкі мяркуюць, што феадальны двор, а пазней замак Камень Харэцкі (сучасная вёска Камена ў Лагойскім раёне, на ўсход ад Плешчаніц) мог быць цэнтрам Харэцкай воласці[1]. Старажытнае паселішча размесцілася на правым беразе Віліі, каля мяжы Вілейскага і Лагойскага раёнаў. Праз яго праходзіць старажытны Даўгінаўскі тракт. Непасрэдных звестак пра маёнтак Камень-Харэцкі з часоў XV стагоддзя няма, але яго лёс прасочваецца паводле больш позняй судовай справы, якая адбывалася ў 1556 року[2] З яе вынікае, што ўласнікам гэтага маёнтка прыкладна ў сярэдзіне XV стагоддзя быў баярын Вадзімон (мяркуючы з імя — літоўскага паходжання), які пакінуў трох сыноў: Карэйву, Івашку Вошкеля і Марціна Воўчку. Яны, а затым іх нашчадкі, засталіся ў далейшым саўладальнікамі Каменя-Харэцкага на працягу прыкладна стагоддзя.